Diari Oficial de la Generalitat Valenciana


Sumari del DOGV 2947, del 07-03-1997 (1997/824623)

ORDRE de 18 de febrer de 1997, de la Conselleria d'Agricultura i Medi Ambient, per la qual es regula i planifica el tractament contra diferents plagues a la Comunitat Valenciana per a la campanya de 1997.
------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1997/02/18/(1)/dof/vci/html**

### Dades del document

Número de DOGV
:   2947

Data del DOGV
:   07-03-1997

Secció del DOGV
:   DISPOSICIONS GENERALS

Número del document
:   1997/824623


Data del document
:   18-02-1997

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Anàlisi jurídica

ORDRE de 18 de febrer de 1997, de la Conselleria d'Agricultura i Medi Ambient, per la qual es regula i planifica el tractament contra diferents plagues a la Comunitat Valenciana per a la campanya de 1997.  
La incidència de plagues com ara la mosca de la fruita (Ceratitis capitata Wied), plaga de quarantena a certs països importadors dels nostres cítrics, la mosca de l'olivera (Bactrocera oleae Gmelin), causa de minva de la collita i de la qualitat de l'oli, i el cucat de l'arròs (produït per Chilo suppressalis Walk), ha motivat l'impuls i millora dels tractaments que realitza aquesta conselleria a fi de disminuir els danys que d'altra manera es produirien.  
La dificultat per efectuar un control efectiu d'aquestes plagues a través de tractaments individuals aconsella la realització de tractaments col·lectius, amb l'ús de tècniques poc contaminants, a fi de rebaixar el nivell de població de la plaga a límits acceptables.  
Així, en la campanya de Ceratitis capitata Wied, i atesa l'especial incidència de la plaga en els últims anys, s'augmentaran les actuacions que efectua aquesta conselleria mitjançant la realització de tractaments aeris per tota la superfície citrícola de la Comunitat Valenciana i la distribució gratuïta de producte als agricultors, a fi que realitzen tractaments col·lectius en fruiters d'estiu de zones citrícoles, en horts de cítrics ubicats a zones on existisquen dificultats per a la realització de tractaments aeris i per al tractament de les varietats extraprimerenques que s'esmenten en l'article tercer.  
Pel que fa al cucat de l'arròs, i a causa de la situació del cultiu dins dels límits del Parc Natural de l'Albufera, cal prendre certes mesures encaminades a la protecció de la fauna i la conservació del medi ambient, i amb aquesta finalitat s'amplia la superfície que es realitzarà per control bioracional amb atraients sexuals, i la utilització d'insecticides que respecten les característiques especials de la zona.  
En el cas de la mosca de l'olivera, les actuacions s'amplien a totes les zones productores i en consonància amb el que s'estableix en el Reglament de la CEE 2.132/96, de la Comissió, pel qual s'adopten per a 1997 les mesures encaminades a millorar la qualitat de l'oli d'oliva.  
Per tot això, en virtut de les facultats que tinc atribuïdes, d'acord amb el que s'estableix en la Llei de 21 de maig de 1908, de Plagues del Camp, i en el Decret de 13 d'agost de 1940, i vista la proposta de la Direcció General d'Investigació, Sanitat i Tecnologia,  
Ordene:  
Article 1  
Es declara obligatori per als agricultors i d'utilitat pública el tractament contra la mosca de la fruita, la mosca de l'olivera i el cucat de l'arròs a les superfícies cultivades situades als municipis de les demarcacions territorials homologades (comarques) en l'Ordre de 23 de desembre de 1993:  
a) Mosca de la fruita: conreus de cítrics i fruiters d'estiu de les zones citrícoles de les comarques de la Marina Alta, la Marina Baixa, l'Alacantí, el Camp d'Elx i la Vega Baixa, de la província d'Alacant; el Baix Maestrat, la Plana Alta i la Plana Baixa, de la província de Castelló; i el Camp de Morvedre, el Camp de Túria, Els Serrans, l'Horta Nord, l'Horta Sud, la Ribera Alta, la Ribera Baixa, la Canal de Navarrés, la Costera, la Safor, la Vall d'Albaida i la Foia de Bunyol, de la província de València.  
b) Mosca de l'olivera: conreus d'oliverar a les comarques de la Marina Alta, la Marina Baixa, el Comtat, Vinalopó, l'Alacantí i l'Alcoià a Alacant; Canal de Navarrés, Vall d'Albaida, Camp de Túria i Els Serrans a València, i Alt Palància, Alt Maestrat, Baix Maestrat, l'Alcalatén i la Plana Alta a Castelló.  
c) Cucat de l'arròs: conreus d'arròs a les comarques de l'Horta Sud i la Ribera Baixa, de la província de València.  
Article 2  
La Conselleria d'Agricultura i Medi Ambient efectuarà directament els tractaments de caràcter col·lectiu per procediments aeris. La Direcció General d'Investigació, Sanitat i Tecnologia, a través del Servei de Sanitat i Certificació Vegetal, organitzarà i dirigirà l'execució de la campanya de lluita contra les plagues esmentades en totes les seues fases.  
Article 3  
Per al tractament de les varietats extraprimerenques Marisol, Clausellina, Okitsu, Oronules i Arrufatina, els agricultors realitzaran tractaments terrestres de pegats i aniran a càrrec seu les despeses d'aplicació. La Conselleria d'Agricultura i Medi Ambient facilitarà els productes necessaris per a la realització d'aquests tractaments, segons les disponibilitats pressupostàries i després d'haver-los sol·licitat als serveis territorials de cada província.  
Article 4  
En fruiters d'estiu situats als termes municipals de les zones citrícoles abans esmentades i en horts de cítrics amb especial incidència de ceratitis ubicats en zones on existisquen dificultats per a la realització dels tractaments aeris, els agricultors hauran de realitzar tractaments terrestres de forma col·lectiva, dels quals aniran a càrrec seu les despeses d'aplicació, mentre que la Conselleria d'Agricultura i Medi Ambient facilitarà els productes fitosanitaris necessaris per a la realització d'aquests tractaments, segons les disponibilitats pressupostàries i després d'haver-los sol·licitat als serveis territorials de cada província.  
Article 5  
En zones citrícoles situades dins del perímetre del Parc Natural de l'Albufera i altres zones protegides, només es realitzaran tractaments terrestres contra ceratitis amb productes que no siguen de categoria C per a la fauna terrestre o aqüícola.  
Article 6  
La campanya de lluita contra el cucat de l'arròs es desenvoluparà de la manera següent:  
a) Tractament utilitzant sistemes de control bioracionals, per mitjà del mètode de confusió sexual amb l'ús de feromones a la zona circumdant a l'Albufera.  
b) En la resta de la superfície d'arrossar, es realitzaran aplicacions aèries amb productes fosforats de baixa toxicitat.  
Article 7  
La campanya contra la mosca de la fruita es desenvoluparà de la manera següent:  
a) Es tractaran per procediments aeris els oliverars dels termes municipals de Rossell, Canet lo Roig, San Rafael del Río, San Jorge, Vinaròs, Càlig, Traiguera, Chert, la Jana, Cervera del Maestre, Sant Mateu, la Salzedella i Coves de Vinromà.  
b) La resta de la superfície d'oliverar es tractarà per procediments terrestres de forma col·lectiva. La Conselleria d'Agricultura i Medi Ambient facilitarà els productes fitosanitaris necessaris per a la realització d'aquests tractaments, segons les possibilitats pressupostàries, després d'haver-los sol·licitat.  
DISPOSICIONS FINALS  
Primera  
Es faculta la Direcció General d'Investigació, Sanitat i Tecnologia per al desenvolupament d'aquesta ordre.  
Segona  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.  
València, 18 de febrer de 1997  
La consellera d'Agricultura i Medi Ambient  
MARIA ÀNGELS RAMÓN-LLIN I MARTÍNEZ


Còpia Permalink ELI